
Háztulajdonosok és bérlők konfliktusai Budapesten 1905 és 1910 között

Kulcsszavak: lakbérsztrájk; tiltakozás; bérlő; háztulajdonos; konfliktus
Gász József: A háztulajdonosok és a bérlők konfliktusai 1905 és 1910 között Budapesten
A háztulajdonosok és a bérlők konfliktusai 1905 és 1910 között Budapesten című TDK-dolgozat motivációjául szolgált, hogy ma is nehezen megoldható gond a lakhatási szegénység Magyarországon.
Hipotézisek: - Az elszegényedés, a lakbérdrágaság, és a gyorsuló ütemben növekvő
házbérek az alsó társadalmi csoportokba tartozó embereket (munkások,
cselédek, napszámosok) érintette a legsúlyosabban.
- A vizsgált időszakban a bérlők egyre hevesebben reagáltak, ezek
házbojkottokban, lakbérsztrájkokban jutottak kifejezésre.
A kutatás statisztikai adatokon, az 1900-as évek elejének sajtóforrásain (pl. Népszava, Pesti Napló, Budapesti Hírlap, Az Újság) alapult. Az említett újságok cikkei által kirajzolódnak a lakhatási szegénység, a pauperizálódás folyamata, a bérlők tiltakozó akcióinak fejlődése, ezek 1905 és 1910 között csúcsosodtak ki. A korabeli sajtóból megtudhatók az al- és ágybérlők, munkások, cselédek, napszámosok helyzetének javítására irányuló követelések, valamint a lakbérhelyzet megoldási módjai. Tüntetésekkel hívták fel a figyelmet a kispénzűek a hihetetlen gyors lakbéremelkedésből adódó tarthatatlan helyzetükre. A lakóingatlanok bojkottja során a tiltakozók nem engedték beköltözni az új bérlőket. A kilakoltatásra ítéltek nagy része nem hagyta el a bérházat, akikkel a többi lakó szolidaritást vállalt. Az erőszakba torkolló sztrájkok is mutatták a bérlők és a háztulajdonosok közötti konfliktus kiéleződését.
Rövidtávon lakbérengedményekkel, kollektív szerződésekkel, az 1 esztendőre szóló házbéremelési és kilakoltatási moratóriummal kezelték a lakhatási válságot. A lakbérdrágulás kárvallottjai a bíróságokon is harcoltak igazukért.
Tartós megoldást csak az 1908-as országos hatályú lakbérszabályzat és végrehajtási törvénymódosítás, illetve a bérlakásépítési program (bérházak, kislakások, népszállók, munkástelepek tömeges építése) hozott. Csupán 1916-ban vezették be a kötött lakásgazdálkodást, amely lehetővé tette a lakáshelyzet hosszabb távú, hatékony, rendszerszintű megoldását.
A kutatómunka során megerősítést nyertek a szegénység növekedésének társadalmi következményeire, a bérlők erősödő reakcióira vonatkozó feltevések.



